***II Profesionālās tālākizglītības programmas - 2.kvalifikācijas līmenis***

**Gāzmetinātājs (OAW)**

***Profesionālās darbības pamatuzdevumi***

Gazmetinātājs (OAW – Oxy Acetylene Welding) veic:

* manuālās metināšanas darbus, izmantojot skābekļa-deggāzes maisījumu;
* atbilstoši tehniskajiem noteikumiem izgatavo metālizstrādājumus un to konstrukcijas;
* montāžas, demontāžas un remonta darbus, izmantojot gāzmetināšanas iekārtas, materiālus un tehnoloģiskos paņēmienus.

***Darba apstākļi***

Gāzmetinātājs strādā ražošanas telpās paaugstinātas bīstamības apstākļos: darbs ar augsta spiediena iekārtām, paaugstināts trokšņu līmenis. Metināšanas procesā gaisā izdalās toksiskas vielas, tāpēc gāzmetinātājs, strādājot slēgtā telpā, izmanto speciālus sejas aizsegus ar gaisa filtriem, vai arī darbavieta ir aprīkota ar spēcīgu dūmu nosūcēju. Metinātājs nēsā speciālu darba apģērbu, cimdus, zābakus un sejas aizsegu vai aizsargbrilles, stingri ievēro darba drošības un vides aizsardzības noteikumus.

Metinātājs parasti strādā astoņu stundu darba dienu, iespējams arī darbs maiņās pēc saskaņota grafika.

Uzsākt patstāvīgu darbu šajā profesijā var personas no 18 gadu vecuma.

***Darba iespējas***

Gāzmetinātājs (OAW) strādā metālapstrādes un mašīnbūves nozares un citos uzņēmumos, kuros tiek veikti gāzmetināšanas darbi, var būt pašnodarbināta persona vai individuālais komersants.

***Profesionāli svarīgas īpašības un prasmes:***

* izturība (fiziska slodze);
* precizitāte, uzmanība;
* laba līdzsvara izjūta un kustību koordinācija;
* prasme pieņemt lēmumu un risināt problēmas;
* spēja lasīt un saprast tehnoloģisko dokumentāciju, metināšanas procesa specifikāciju (WPS - Welding Process Specification);
* spēja sekot līdzi jaunākajām tehnoloģijām metālu metināšanas jomā;
* prasme vizuāli novērtēt metinātas šuves un labot šuvju defektus;
* prasme veikt metināšanai radnieciskos procesus: uzkausēšanu un lodēšanu.

Darba uzdevuma ietvaros gāzmetinātājs sadarbojas ar citiem darbiniekiem, strādājot komandā, tāpēc svarīgas ir arī saskarsmes prasmes.